Danmarks Naturfredningsforening har afleveret falske underskrifter til tidligere miljøminister Eva Kjer Hansen (V).

De falske underskrifter indgik i en underskriftsindsamling i oktober 2015 som led i kampagnen "Red Kysterne".

Det rapporterer Radio24syv, der har fået aktindsigt i indsamlingen med 123.000 underskrifter.

Ifølge Radio24syv har de samme personer skrevet under flere gange.

Man kan blandt andet finde henholdsvis 14 og 11 underskrifter fra to personer med meget specifikke navne.

Men ifølge Danmarks Statistiks navnebase er der kun to eller færre personer i Danmark med de navne, skriver Radio24syv.

Derudover kan man også finde 177 underskrifter fra en person med navnet Kirsten Nielsen og samme antal underskrifter fra en person med navnet Jens Jørgen Nielsen.

I indsamlingen til Eva Kjer Hansen blev navnet 'test' også registreret 43 gange som underskriver. Underskrifter fra 'Anders And' og 'swagmaster9000' indgår også i indsamlingen.

Til Radio24syv siger direktør i Danmarks Naturfredningsforening, Søren Bojer Nielsen, at underskriverne blev bedt om navn, e-mail og postadresse, men at personernes ægthed ikke blev kontrolleret.